Ալկանտարա

Ալկանտարա (), բնակավայր և համայնք Իսպանիայի արևմուտքում՝ Էստրեմադուրայի մաս հանդիսացող Կասերես ինքնավար պրովինցիայի նույնանուն շրջանում (կոմարկայում)։ Զբաղեցնում է 552 կմ² տարածք։ Բնակչության թվաքանակը 2010 թվականի տվյալներով եղել է 1630։ Պրովինցիայի վարչական կենտրոնից՝ Կասերես քաղաքից հեռավորությունը 63 կիլոմետր է։ Գտնվում է Տախո գետի ափին՝ Ալագոն վտակի հետ նրա միախառնվելու մերձակայքում, Պորտուգալիայի հետ Իսպանիայի սահմանի մոտ։

Պատմություն 
Այս բնակավայրը մի ժամանակ եղել է Ալկանտարա պատմական երկրամասի մայրաքաղաքը։ Անվանումն արաբական ծագում ունի. արաբերեն القنطرة (al-Qanṭarah) նշանակում է կամուրջ։ Այդպես են կոչել՝ նկատի առնելով Տրայանոս կայսեր կարգադրությամբ Տախո գետի վրա գցված նշանավոր հին հռոմեական կամուրջը, որ այսօր էլ  համարվում է քաղաքի գլխավոր տեսարժան պատմական հուշարձանը։ Վեստգոթերն այն անվանել են Օլիբա։

Բացի կամրջից, ալկանտարացիների հպարտությունն են Ալկանտարա ֆրանցիսկյան ռազմակրոնական օրդենը (հիմնվել է 12-րդ դարի կեսերին), «Ալկանտարայի բրոնզ» անվանումով հայտնի բրոնզե տախտակը՝ մեր թվականության առաջին դարի կեսերի լատինատառ արձանագրությամբ, ինչպես նաև կաթոլիկ եկեղեցու սրբերի շարքին դասված միջնադարյան ֆրանցիսկյան եկեղեցական Պեդրո դե Ալկանտարան, որը եղել է այդ օրդենում ասկետական բարեփոխումներ նախաձեռնողներից մեկը։

Տեսարժան վայրեր 

Ալկանտարայի կամուրջ - վեց սիմետրիկ կամարներով, 194 մետր երկարությամբ, 71 մետր բարձրությամբ կամուրջ. կառուցվել է 103-106 թվականներին, ի պատիվ Տրայանոս կայսեր։ Ունի մակագրություն, որտեղ հիշատակված է կամրջի ճարտարապետի անունը՝ C. Iulius Lacer:
Սան Բենիտո վանք - (16-րդ դար)
Ալկոմբարի սուրբ Մոր եկեղեցի (13-րդ դար)
Մավրերի կառուցած պարսպի ավերակներ
Սբ. Ֆրենսիսի վանք (15-17-րդ դարեր)
Սբ. կույսերի վանք Los Remedios, որից պահպանվել է միայն բարոկկո ոճով կառուցված մատուռը

Ծանոթագրություններ

Արտաքին հղումներ 

 
 Պաշտոնական կայքէջ

Աղբյուրներ 
Richard Stillwell, ed. Princeton Encyclopedia of Classical Sites, 1976: "Alcántara, Cáceres, Spain"

Իսպանիայի բնակավայրեր
Էստրեմադուրայի բնակավայրեր
Կասերես պրովինցիայի բնակավայրեր